REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/401-15

9. oktobar 2015. godine

B e o g r a d

**Z A P I S N I K**

**50. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 9. OKTOBRA 2015. GODINE**

Sednica je počela u 11,20 časova.

Sednici je predsedavao Petar Petrović, predsednik Odbora..

Sednici su prisustvovali članovi Odbora: Tanja Tomašević Damnjanović, Biljana Ilić Stošić, Živan Đurišić, Meho Omerović, Dragan Paunović, Biljana Savović, Mirjana Andrić, Velinka Tošić, Miletić Mihajlović i Neđo Jovanović.

Sednici je prisustvovao Balint Pastor (zamenik Lasla Varge).

Sednici nisu prisustvovali članovi Odbora: Aleksandar Martinović, Olgica Batić, Balša Božović i Jovan Marković, niti njihovi zamenici.

Sednici su prisustvovali sudija Branka Bančević, član Visokog saveta sudstva, kao predstavnik Visokog saveta sudstva, i Tatjana Babić, direktor, i Vladan Joksimović, zamenik direktora Agencije za borbu protiv korupcije, kao predstavnici Agencije.

Na predlog predsednika Odbora, utvrđen je sledeći

D n e v n i r e d :

1. Utvrđivanje Predloga za donošenje odluke o prestanku funkcije predsednika Privrednog suda u Čačku, koji je podneo Visoki savet sudstva (broj 118-2244/15, od 21. septembra 2015. godine);
2. Razmatranje Predloga odluke o izboru sudija koji se prvi put biraju na sudijsku funkciju, koju je podneo Visoki savet sudstva (broj 119-2179/15, od 11. septembra 2015. godine);
3. Davanje saglasnosti na Pravilnik o unutrašnjem uređenju i sistematizaciji radnih mesta u stručnoj službi Agencije za borbu protiv korupcije, koji je podnela Agencija za borbu protiv korupcije (broj 02-2429/15, od 5. oktobra 2015. godine);
4. R a z n o.

Pre prelaska na rad po utvrđenom dnevnom redu usvojeni su, bez primedaba, zapisnici sa 48. i 49. sednice Odbora.

**Prva tačka dnevnog reda: Razmatranje** **Predloga za donošenje odluke o prestanku funkcije predsednika Privrednog suda u Čačku, koji je podneo Visoki savet sudstva**

Odbor je, na osnovu čl. 51. i 202. Poslovnika Narodne skupštine, odlučio da podnese sledeći

I Z V E Š T A J

Odbor za pravosuđe, državnu upravu i lokalnu samoupravu razmotrio je Predlog Visokog saveta sudstva za donošenje odluke o prestanku funkcije predsednika Privrednog suda u Čačku Dejanu Čojbašiću jer je, Odlukom Visokog saveta sudstva broj 119-05-256/2015-01, od 4. septembra 2015. godine, Dejan Čojbašić izabran za sudiju Privrednog apelacionog suda.

Članom 74. stav 1. Zakona o sudijama propisano je da predsedniku suda prestaje funkcija, pored ostalog, i izborom za sudiju drugog suda. Stavom 2. istog člana propisano je da odluku o prestanku funkcije predsednika suda donosi Narodna skupština.

Polazeći od navedenog, Odbor je konstatovao da su se stekli razlozi da Narodna skupština, na osnovu člana 74. stav 2. Zakona o sudijama, donese odluku o prestanku finkcije predsednika Privrednog suda u Čačku.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda:** **Razmatranje Predloga odluke o izboru sudija koji se prvi put biraju na sudijsku funkciju**

Odbor je, na osnovu čl. 51. i 201. Poslovnika Narodne skupštine, odlučio da podnese sledeći

I Z V E Š T A J

Odbor za pravosuđe, državnu upravu i lokalnu samoupravu je konstatovao da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama.

Odbor je odlučio da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda:** **Davanje saglasnosti na Pravilnik o unutrašnjem uređenju i sistematizaciji radnih mesta u stručnoj službi Agencije za borbu protiv korupcije**

Na osnovu člana 23. Zakona o Agenciji za borbu protiv korupcije („Službeni glasnik RS“, broj 97/08, 53/10, 66/13 - US, 67/13 - US i 112/13 – autentično tumačenje) i člana 51. Poslovnika Narodne skupštine („Službeni glasnik RS“, broj 20/12 – Prečišćeni tekst), Odbor za pravosuđe, državnu upravu i lokalnu samoupravu, na 50. sednici održanoj 9. oktobra 2015. godine, razmotrio je Pravilnik o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije broj 014-110-00-11/2014-01/1, od 30. septembra 2015. godine, i doneo

O D L U K U

Daje se saglasnost na Pravilnik o unutrašnjem uređenju i sistematizaciji radnih mesta u Stručnoj službi Agencije za borbu protiv korupcije, broj 014-110-00-11/2014-01/1, od 30. septembra 2015. godine, koji je doneo direktor Agencije za borbu protiv korupcije, po pribavljenom pozitivnom mišljenju Odbora Agencije za borbu protiv korupcije (Zaključak Odbora Agencije broj 014-110-00-5/2015-02, od 30. septembra 2015.godine).

**Četvrta tačka dnevnog reda: Razno**

Predsednik Odbora upoznao je članove Odbora da je Kšištof Bernacki, načelnik Odeljenja za pretpristupne akcije Direktorata za demokratsku podršku Evropskog parlamenta, u ime Evropskog parlamenta uputio poziv Narodnoj skupštini da delegacija Narodne skupštine sastavljena od četiri narodna poslanika uzme učešće na seminaru „Uloga ombudsmana u savremenoj parlamentarnoj demokratiji: regionalna perspektiva“, koi će biti održan 18. i 19. oktobra 2015. godine u Briselu. Delegaciju bi trebalo da čine dva člana Odbora za evropske integracije, jedan član Odbora za ljudska i manjinska prava i raopravnost polova i jedan član odbora za pravosuđe, državnu upravu i lokalnu samoupravu.

Odbor je, na predlog Meha Omerovića, odlučio da član navedene delegacije iz reda članova Odbora bude Biljana Ilić Stošić.

Sednica je završena u 11,35 časova.

SEKRETAR PREDSEDNIK

Ljiljana Miletić Živković Petar Petrović